ส่วนที่ 1

ข้อมูลสรุป (Executive Summary)

กลุ่มบริษัท ไทยรุ่งยูเนี่ยนคาร์ จำกัด (มหาชน) เป็นผู้ประกอบธุรกิจในอุตสาหกรรมยานยนต์
ประกอบธุรกิจด้านการออกแบบ วิจัยและพัฒนาผลิตภัณฑ์ การสร้างแม่พิมพ์และอุปกรณ์จับยึด
การผลิตชิ้นส่วนโลหะและพลาสติก การรับจ้างประกอบ และดัดแปลงรถยนต์ต่าง ๆ
เพื่อเป็นรถสเตชั่นวากอน หรือรถอเนกประสงค์ 7 ที่นั่ง รถแท็กซี่ และรถใช้งานเฉพาะด้าน
(Special Purpose Vehicles) เช่น รถฉุกเฉินเคลื่อนที่เร็ว รถตู้ รถพยาบาล รถห้องเย็น
รถมินิบัส เป็นต้น

โดยบริษัทฯ มีบริษัทย่อยและบริษัทร่วม รวมทั้งสิ้น 8 แห่ง
ซึ่งมีการประกอบธุรกิจที่เกี่ยวเนื่องสนับสนุนซึ่งกันและกัน หรือใกล้เคียงกัน
เพื่อให้มีการทำธุรกิจที่ครบวงจรมากขึ้น และเป็นการกระจายความเสี่ยงทางธุรกิจ
โดยแต่ละบริษัทมีลักษณะการประกอบธุรกิจดังนี้

-   บริษัท ไทยรุ่ง ทูลส์ แอนด์ ไดส์ จำกัด (เดิมชื่อบริษัท ไทยรุ่ง เจนเนอรัล มอเตอร์ จำกัด
    ได้จดทะเบียนเปลี่ยนแปลงชื่อบริษัทใหม่ เมื่อเดือนมีนาคม 2549) ซึ่งเป็นบริษัทย่อย
    มีการประกอบธุรกิจด้านการสร้างแม่พิมพ์และอุปกรณ์จับยึด โดยได้รับการส่งเสริมการลงทุนจาก
    BOI

-   บริษัท ไทยออโต้ เพรสพาร์ท จำกัด ซึ่งเป็นบริษัทย่อย เปิดดำเนินการเมื่อเดือน มิถุนายน
    2545 ตั้งโรงงานอยู่ในนิคมอุตสาหกรรมอมตะซิตี้ อ.ปลวกแดง จ.ระยอง
    เพื่อรองรับการขยายกำลังการผลิตชิ้นส่วน โดยได้รับการส่งเสริมการลงทุนจาก BOI
    เพื่อจำหน่ายให้ลูกค้ากลุ่มรถยนต์ กลุ่มรถจักรยานยนต์ ในพื้นที่บริเวณอีสเทอร์น ซีบอร์ด
    และบริเวณใกล้เคียง รวมถึงตลาดส่งออกด้วย และในปี 2548
    ได้เริ่มขยายไปสู่การผลิตและจำหน่ายชิ้นส่วนพลาสติกเพิ่มขึ้น

-   บริษัท ไทย วี.พี. ออโต้เซอร์วิส จำกัด ซึ่งเป็นบริษัทย่อย
    ประกอบธุรกิจด้านศูนย์บริการหลังการขาย สำหรับรถอเนกประสงค์ของบริษัท
    ไทยรุ่งยูเนี่ยนคาร์ จำกัด (มหาชน) และในปี 2548
    ยังได้ขยายธุรกิจไปยังชิ้นส่วนพลาสติกตกแต่งรถ (Accessory Part) ในนาม “Parto”
    เพื่อเป็นการขยายธุรกิจอีกช่องทางหนึ่ง ทั้งนี้บริษัท ไทย วี.พี. ออโต้เซอร์วิส จำกัด
    มีบริษัทย่อย 2 แห่ง ได้แก่

    -   บริษัท ไทยอัลติเมทคาร์ จำกัด (เข้าลงทุนในปี 2544)
        เพื่อขยายธุรกิจประเภทการจำหน่ายรถยนต์ โดยเป็นตัวแทนจำหน่าย
        และศูนย์บริการหลังการขายสำหรับรถยนต์ Land Rover
        รวมทั้งเป็นผู้จำหน่ายอุปกรณ์รถอเนกประสงค์ และอะไหล่ต่าง ๆ

    -   บริษัท ทีอาร์ยู ลีสซิ่ง จำกัด (ร่วมจัดตั้งขึ้นในปี 2548) เพื่อดำเนินธุรกิจทางการเงิน
        โดยในเบื้องต้นจะเน้นการให้เช่าซื้อรถ TR Bangkok Limousine เป็นหลัก
        เพื่อเป็นการสนับสนุนธุรกิจของกลุ่มบริษัท

-   บริษัท ไทยออโต้ บอดี้ แอสเซมบลี้ จำกัด ซึ่งเป็นบริษัทย่อย ตั้งอยู่ที่ อ.บ้านบึง จ.ชลบุรี
    จัดตั้งขึ้นเพื่อขยายธุรกิจทางด้านการต่อเติมตัวถังรถยนต์ประเภทต่าง ๆ เพื่อใช้งานเชิงพาณิชย์
    และมีวัตถุประสงค์เฉพาะ เช่น รถฉุกเฉินเคลื่อนที่เร็ว,รถบัส, รถตู้, รถห้องเย็น, รถลาก,
    รถพยาบาล เป็นต้น ขณะนี้ยังชะลอการเปิดดำเนินการไว้ก่อน

-   บริษัท เดลต้า-ทีอาร์ จำกัด เป็นบริษัทร่วมทุนกับบริษัทของญี่ปุ่น
    เพื่อผลิตเบาะรถยนต์และอุปกรณ์ที่เกี่ยวเนื่องกับเบาะรถยนต์

-   บริษัท ไทยออโต้ คอนเวอชั่น จำกัด เป็นบริษัทร่วมทุนกับกลุ่มบริษัท โตโยต้า มอเตอร์
    ดำเนินการพัฒนาผลิตภัณฑ์และติดตั้งอุปกรณ์ตกแต่งพิเศษสำหรับ Special Purpose Vehicle

นโยบายการแบ่งการดำเนินงานของบริษัทฯ ในกลุ่ม ให้บริษัทย่อยแต่ละบริษัทประกอบธุรกิจ
โดยการดำเนินธุรกิจให้มีกำไร ด้วยความสามารถในการประกอบธุรกิจของบริษัทย่อยนั้น ๆ
และภายใต้กรอบนโยบายจากบริษัทแม่

สำหรับธุรกิจรถอเนกประสงค์ ลูกค้าของบริษัทฯ คือตัวแทนจำหน่ายของบริษัทตรีเพชรอีซูซุเซลล์
จำกัด สำหรับธุรกิจผลิตชิ้นส่วนและแม่พิมพ์ มีบริษัท อาปีโก อมตะ จำกัด และบริษัท อีซูซุมอเตอร์
(ประเทศไทย) จำกัด เป็นลูกค้ารายใหญ่ที่สำคัญ ซึ่งบริษัทฯ มีความสัมพันธ์ที่ดีกับลูกค้าตลอดมา
และในปัจจุบันบริษัทฯ ก็ได้พยายามขยายฐานลูกค้าออกไปยังกลุ่มต่าง ๆ ทั้งภายในประเทศ
และต่างประเทศ เพื่อเป็นการลดความเสี่ยง และเสริมความแข็งแกร่งของธุรกิจ
รวมทั้งการขยายธุรกิจไปสู่การผลิตชิ้นส่วนพลาสติก และอุปกรณ์ตกแต่ง (Accessory Part)
นอกจากนี้ยังขยายช่องทางการจำหน่ายรถอเนกประสงค์ ไปยังกลุ่มผู้ขับขี่รถแท็กซี่
รถบริการสาธารณะตามสนามบิน โรงแรม หรือบริษัทรถเช่า โดยการเพิ่มผลิตภัณฑ์รถ TR Bangkok
Limousine เป็นต้น

จากการแข่งขันที่รุนแรงขึ้นในอุตสาหกรรมดัดแปลงต่อเติมตัวถังรถยนต์ ชิ้นส่วนและแม่พิมพ์
โดยเฉพาะคู่แข่งที่เป็นบริษัทข้ามชาติ บริษัทฯ จึงมีแนวทางในการดำเนินธุรกิจเชิงรุก
โดยการแสวงหาพันธมิตรจากต่างประเทศ
เพื่อร่วมลงทุนและขยายฐานธุรกิจด้านชิ้นส่วนทั้งโลหะและพลาสติก
งานรับจ้างประกอบรถยนต์จากผู้ผลิตรถยนต์ยี่ห้อต่าง ๆ เพื่อขายทั้งในและต่างประเทศ
ตลอดจนงานแม่พิมพ์และอุปกรณ์จับยึด
เพื่อให้ได้ประโยชน์ตามความเติบโตของอุตสาหกรรมยานยนต์โดยรวมซึ่งมีมูลค่าสูงและเติบโตอย่างต่อเนื่อง
โดยบริษัทฯ มีนโยบายที่จะผลิตสินค้าให้ได้คุณภาพระดับมาตรฐานสากล
ดังเช่นที่บริษัทได้รับการรับรองระบบ ISO9001:2000 และ ISO/TS 16949:2002
รวมทั้งการผลิตสินค้าให้ได้ตามความต้องการของลูกค้าในเวลาที่กำหนด โดยใช้ต้นทุนตามเป้าหมาย
นำเทคโนโลยีที่เหมาะสมมาใช้ในกระบวนการออกแบบ การผลิต
และการจัดการให้มีประสิทธิภาพอย่างจริงจัง
รวมทั้งยกระดับความรู้ความสามารถของพนักงานทุกระดับให้ทันกับการเปลี่ยนแปลงของโลกภายนอก
โดยมีสภาพแวดล้อมการทำงานที่ดี มีความปลอดภัยในการทำงาน มีส่วนร่วมในการรักษาสิ่งแวดล้อม
และสร้างสำนึกในความรับผิดชอบต่อสังคม
นอกจากนี้ยังมีแนวทางในการดำเนินงานทั้งในระดับคณะกรรมการบริษัท
ผู้บริหารและพนักงานของบริษัทฯ
ที่สอดคล้องกับหลักการการกำกับดูแลกิจการที่ดีของตลาดหลักทรัพย์แห่งประเทศไทย

บริษัทฯไม่มีข้อพิพาททางกฎหมาย

บริษัทฯ มีคณะกรรมการบริษัท คณะกรรมการตรวจสอบ และคณะกรรมการชุดย่อยต่าง ๆ
ซึ่งมีการปฏิบัติตามหลักการกำกับดูแลกิจการที่ดี
ซึ่งเป็นไปตามแนวทางของตลาดหลักทรัพย์แห่งประเทศไทย โดยในปี 2549 นี้บริษัทฯ
ได้รับผลการประเมินด้านการกำกับดูแลกิจการ ในระดับ “ดี” ตามรายงาน Corporate
Governance Report of Thai Listed Companies 2006
ของสมาคมส่งเสริมสถาบันกรรมการบริษัทไทย (IOD)
และได้รับการประเมินคุณภาพการจัดประชุมสามัญผู้ถือหุ้น ประจำปี 2549 ตามแบบ AGM
Checklist ในระดับ “ดี” จากสำนักงานคณะกรรมการกำกับหลักทรัพย์และตลาดหลักทรัพย์
(กลต.) ร่วมกับสมาคมส่งเสริมผู้ลงทุนไทย
ซึ่งบริษัทมีนโยบายที่จะยกระดับการกำกับดูแลกิจการของบริษัทให้ดียิ่งขึ้นต่อไป